Allan Niebuhr (KF), 2005-05-20:
Det Konservative Folkeparti ønsker, at landdistrikterne i Danmark skal udvikles og ikke afvikles.
Vi ønsker ikke, at landdistrikterne skal affolkes, og vi ser meget gerne, at det bliver attraktivt at bosætte sig og etablere og drive erhvervsvirksomhed også uden for byområderne.
Den første betingelse for, at det kan lade sig gøre, er, at lovgivningen ikke er restriktiv, således at mange af de tiltag, man ønsker at sætte i gang, umuliggøres.
Vi ser med tilfredshed, at regeringen har sat fokus på nye initiativer i bestræbelserne på at skabe en bæredygtig udvikling i landdistrikterne.
Vi må konstatere, at landdistrikterne i Danmark selvfølgelig ikke er ens.
Nogle områder er præget af igangsætterånd og optimisme, områder, hvor befolkningen er fyldt med ideer og tanker for udvikling af deres eget område.
Men der er også områder, hvor udviklingen er gået i stå, ofte fordi en eller flere erhvervsvirksomheder har drejet nøglen om eller har flyttet produktionen til andre dele af landet eller til udlandet.
I sådanne tilfælde risikerer man desværre stilstand i både erhvervsliv og områdets økonomi, og folk begynder at fraflytte områderne.
Vi hilser det meget velkommen, at regeringen har fremlagt en handlingsplan, således at der allerede i 2006 tilføres ekstra midler til at give udviklingen i landdistrikterne et tiltrængt skub.
Der vil således i 2006 være mere end 1 mia. kr. til rådighed.
Indenrigsministeren nævnte før, at der tilgår yderligere beløb oven i det, man havde i forvejen.
Der er ikke bare tale om en 1-årig indsats.
De igangværende initiativer er en begyndelse og en optakt til det nye landdistriktsprogram for 2007 til 2013.
Der skal arbejdes mod at skabe vækst og nye arbejdspladser, at gøre en ekstra indsats for natur og miljø samt at give befolkningen i landdistrikterne de bedst mulige levevilkår.
Nogle af midlerne skal anvendes til at give virksomheder, der gør en indsats for innovationen i landdistrikterne, en håndsrækning.
Der er masser af ideer ude i virksomhederne, hvor de har potentiale til at skabe nye arbejdspladser, hvis bare de får lidt starthjælp.
Landbruget spiller stadig hovedrollen i det åbne land, men der skal også være plads til naturen til gavn for os alle sammen.
Det giver landmanden en vigtig rolle som naturforvalter.
Det er en indsats, der vil fylde mere og mere i landmandens liv i årene fremover.
Vi vil have et renere vandmiljø, en rigere natur og flere rekreative områder.
De initiativer, vi ønsker at tilskynde til, ligger i klar forlængelse af indsatsen i bl.a. vandmiljøplan III.
Endelig skal landdistrikterne også sikres gode levevilkår, bl.a. ved at lokale ideer til nye kulturelle tilbud, fritidsaktiviteter og meget andet støttes.
Jeg skal ikke undlade at fremhæve regeringens forslag om mulighed for at opføre omkring 5.300 sommerhuse rundtomkring i landet, et tiltag, der skaber mulighed for vækst i landdistrikterne.
Det er dog vigtigt at fastslå, at midlerne fra regeringen ikke alene gør det.
Der skal være vilje og mod til udvikling hos befolkningen i landdistrikterne.
Det er derfor vigtigt, at der skabes debat ude i samfundene om, hvad de selv vil med deres områder.
Det er også vigtigt, at de tilsyneladende mange penge ikke bare bruges i flæng.